歲暮歸自城中一病垂死病起遣悶四首  其二
作者：楊萬里
朝代：宋

paragraphs: 出郭雲尚明，及郊日忽暮。
不思日晷短，却信雲色誤。
駿奔六七里，逢店破亦住。
澆愁幸殘尊，照睡聊短炬。
荒雞喚野夢，晨起念速步。
升車乃復下，故疾動中腑。
昏眩懔欲絕，低徊不能去。
僮僕强我歸，偶不隕中路。
老至猶倚强，疾在自不悟。
及慈一委頓，去死僅寸許。
人生信浮脆，可笑何足懼。
所懼棄官晚，行樂今已遽。